ΓΡΑΠΤΗ ΕΡΩΤΗΣΗ E-2108/96 υποβολή: Hans-Gert Poettering (PPE) προς την Επιτροπή (26 Ιουλίου 1996)

Θέμα: Χορήγηση άδειας για τη διάθεση στην αγορά ή λειτουργία των σκαφών αναψυχής

Στο πλαίσιο της μεταφοράς στο εθνικό δίκαιο της οδηγίας για την εναρμόνιση των διατάξεων που αφορούν την κατασκευή και τον εξοπλισμό σκαφών αναψυχής πρόκειται να τεθεί σε ισχύ στην Ομοσπονδιακή Δημοκρατία της Γερμανίας το 1998 σχετικός κανονισμός, ο οποίος ορίζει ότι όλα τα σκάφη αναψυχής που πλέουν στη Γερμανία πρέπει να φέρουν τη σήμανση CE 7 τούτο ισχύει και για σκάφη που προέρχονται από τρίτες χώρες ακόμη και στην περίπτωση απλής διέλευσης ή προσωρινής παραμονής των σκαφών στη γερμανική επικράτεια. Η διαδικασία που απαιτείται για τη σήμανση CE είναι εξαιρετικά δαπανηρή, πράγμα το οποίο έχει άμεσο αντίκτυπο στην τιμή αγοράς των σκαφών αναψυχής.

1. Η σήμανση CE αποτελεί εχέγγυο για την ασφάλεια των σκαφών;

2. Η υποχρέωση τοποθέτησης της σήμανσης CE δημιουργεί περιττά εμπόδια στις εμπορικές δραστηριότητες;

3. Υπάρχει κίνδυνος να δημιουργηθούν μειονεκτήματα στον ανταγωνισμό ιδιαίτερα για τα μικρά ναυπηγεία;

4. Ο κοινοτικός διακανονισμός περιορίζει την ελεύθερη κυκλοφορία ιδιοκτητών σκαφών από τρίτες χώρες;

5. Οι περιορισμοί που τίθενται κατά τη μεταφορά της οδηγίας στο γερμανικό δίκαιο υπερβαίνουν το στόχο της οδηγίας;

Απάντηση του κ. Bangemann εξ ονόματος της Επιτροπής (18 Οκτωβρίου 1996)

1. και 2. Νομικό υπόβαθρο της οδηγίας 94/25/ΕΚ ((ΕΕ αριθ. L 164 της 30.6.1994. )) για τα σκάφη αναψυχής αποτελεί το άρθρο 100 α της συνθήκης ΕΚ. Το άρθρο αυτό είναι μία από τις διατάξεις βάσει των οποίων εγκρίνονται μέτρα για τη σταδιακή υλοποίηση της ενιαίας αγοράς και την εξάλειψη των εμπορικών φραγμών. Η εν λόγω οδηγία καταργεί εμπορικούς φραγμούς που προέρχονται από αποκλίνουσες τεχνικές νομοθετικές διατάξεις των κρατών μελών σχετικά με την προέλευση των σκαφών αναψυχής. Με την εφαρμογή της παραγράφου 3 του ως άνω άρθρου εξασφαλίζεται για τους καταναλωτές και τους χρήστες μεταξύ άλλων, υψηλό επίπεδο ασφάλειας. Η κατασκευαστική ασφάλεια των σκαφών αναψυχής θα βελτιωθεί με την εφαρμογή των βασικών απαιτήσεων της οδηγίας καθώς και των περισσότερων από σαράντα εναρμονισμένων προδιαγραφών της Ευρωπαϊκής Επιτροπής Τυποποίησης.

3. Η ανάλυση των δημοσιονομικών επιπτώσεων της οδηγίας, που αρχικά πραγματοποιήθηκε στο στάδιο της διατύπωσης προσχεδίων απέδειξε ότι το κόστος δεν αποτελούσε σημαντικό πρόβλημα προκειμένου να αξιολογηθεί κατά πόσον επιτυγχάνεται συμμόρφωση προς τις κείμενες διατάξεις. Επιπρόσθετα, η ισχύς ενιαίων κανονιστικών διατάξεων στο σύνολο των εδαφών της Κοινότητας συνεπάγεται την αποδοχή εκ μέρους όλων των κρατών μελών της αυτής διαδικασίας. Η ως άνω διαδικασία δεν μπορεί παρά να είναι επωφελής για τα μικρά ναυπηγεία δεδομένου ότι εναρμονίζει εθνικές κανονιστικές διατάξεις που διέφεραν κατά το παρελθόν.

4. 5. Η οδηγία για τα σκάφη αναψυχής 94/25/ΕΚ αφορά αποκλειστικά και μόνο την κατασκευή των σκαφών αναψυχής, αποκλείοντας τη διοχέτευση στην αγορά σκαφών τα οποία δεν ανταποκρίνονται στις απαιτήσεις της. Η οδηγία δεν περιλαμβάνει κανενός είδους χρηστικούς κανόνες πλοήγησης και δεν υφίσταται σχέση μεταξύ της κατηγορίας σχεδιασμού στην οποία εμπίπτει ένα σκάφος και αναλόγων κανόνων.

Οι γερμανικοί κανόνες ορίζουν ρητά ότι κάθε σκάφος το οποίο διοχετεύεται στην κοινοτική αγορά για πρώτη φορά μετά από τις 16 Ιουνίου 1998 δεν μπορεί να χαρακτηρισθεί ως επιχειρησιακό εφόσον δεν ανταποκρίνεται στις απαιτήσεις της οδηγίας αυτής και ως εκ τούτου δεν φέρει το σήμα «CE («EK»). Ως εκ τούτου δεν ισχύουν οι κανόνες αυτοί για σκάφη επισκέπτες ή διερχόμενα σκάφη τα οποία ουδέποτε έχουν καταλήξει στην κοινοτική αγορά ή έχουν τεθεί σε επιχειρησιακή λειτουργία εντός της Κοινότητας. Επιπλέον η γερμανική νομοθεσία δεν ισχύει αναδρομικά για σκάφη τα οποία έχουν ναυπηγηθεί πριν να αρχίσει η πλήρης εφαρμογή της οδηγίας, ήγουν τις 16 Ιουνίου 1998.